**ΙΣΤΟΡΙΑ (Γ2) 23 Μαρτίου 2020**

Γεια σας παιδιά! Σίγουρα θα βαρεθήκατε να κάθεστε! Είναι λοιπόν η κατάλληλη στιγμή να διαλέξετε το θέμα για την εργασία σας για το β΄τετράμηνο, να πάρετε και γνώσεις και καλό βαθμό..

 Σας προτείνω κάποια θέματα από τα οποία θα διαλέξετε **ένα.** Αν όμως κάποιος θέλει να ασχοληθεί με ένα άλλο, δικής του έμπνευσης , ας μου το προτείνει : Πρέπει όμως να έχει σχέση με την ύλη του μαθήματος.

 Πρέπει όλοι σας να γράψετε μία εργασία.

**Προτεινόμενα θέματα:**

1. **Γνωριμία με τους Φιλέλληνες.**

Το βιβλίο μας (ενότητα 10,σελ.36) αναφέρει μόνο τον λόρδο Μπάιρον. Θα ασχοληθούμε και με άλλες περιπτώσεις φιλελλήνων. Διαβάστε την σχετική παράγραφο της σελ 36, όπου αναφέρονται τα ιδεολογικά και πολιτικά ρεύματα που γέννησαν τον φιλελληνισμό. Ας γνωρίσουμε λοιπόν την προσωπική περιπέτεια κάποιων από αυτούς που ήρθαν στην επαναστατημένη Ελλάδα. Υπάρχουν ιδεολόγοι, επαναστάτες,τυχοδιώκτες.... Σας προτείνω: **Σ. Ντι Σανταρόζα , Τζορζ Τζάρβις, Έντουαρντ Τζ. Τρελόνι, , Ιωάννης Μάγερ, Σάμουελ Χάου (\*** Ο τελευταίος έζησε και άλλα μεγάλα ιστορικά γεγονότα)

Φυσικά μπορείτε να βρείτε και να γράψετε και για άλλους.

1. **Σύντομη ιστορία του σιδηρόδρομου.**

Στην ενότητα 12 , σελ. 42 το βιβλίο μας κάνει αναφορά στην πρόοδο των συγκοινωνιών ως παράγοντα που επιτάχυνε τη βιομηχανική ανάπτυξη, και μας δίνει την αρχή της ιστορίας. Θα ήταν ενδιαφέρον να δούμε τη δημιουργία και την επέκταση του σιδηρόδρομου στον κόσμο κατά τον 19ο αι. Ποιες χώρες είχαν το μεγαλύτερο σιδηροδρομικό δίκτυο; Ποιες δεν είχαν καθόλου;

1. **Η Ρώμη πρωτεύουσα της ενοποιημένης Ιταλίας**

Στην ενότητα 14, σελ 46, μαθαίνουμε για την ενοποίηση της Ιταλίας. Τα εδάφη όπου ο Πάπας ασκούσε και κοσμική εξουσία ενώθηκαν με το ιταλικό κράτος τελευταία. Η Ρώμη, έδρα του Πάπα, έγινε πρωτεύουσα του ενοποιημένου κράτους .Βρείτε και διηγηθείτε με δικά σας λόγια τι και πώς έγινε.

1. **Από το συνέδριο της Βιέννης (1815) στο συνέδριο του Βερολίνου (1878): Αλλαγές στον πολιτικό χάρτη της Ευρώπης.**

Για τους λάτρεις της Γεωγραφίας: Ποια νέα κράτη δημιουργήθηκαν; Εναλλακτικά μπορείτε να ασχοληθείτε μόνο με τα κράτη και τους λαούς των Βαλκανίων.

1. **Η αποικιακή αυτοκρατορία της Μ. Βρετανίας.**

Εύκολο: Με βάση την ενότητα 15 (κυρίως σελ.50) και άλλες πηγές ,θα παρουσιάσουμε ποια μέρη του κόσμου ήταν βρετανικές αποικίες (από πότε μέχρι πότε, είδος αποικίας... και ό, τι θεωρήσετε ενδιαφέρον )

1. **Οι εξερευνητές : Ντ. Λίβινγκστον και ο Χ. Μ. Στάνλεϋ.**

Πάλι με εκκίνηση τη ενότητα 15: Στη σελίδα 49 μαθαίνουμε ποιοι ήταν οι πρωτοπόροι της αποικιοκρατίας. Ο πρώτος ήταν και εξερευνητής και ιεραπόστολος. Τα ονόματα των δύο συνδέονται (πώς;) είχαν ωστόσο διαφορετική φιλοσοφία.

1. **Η ζωή και το έργο του Τζ. Ρ. Κίπλιγκ.**

Είναι βέβαια λογοτέχνης, αλλά είναι και γένημα-θρέμμα της βρετανικής αποικιοκρατίας. Στη σελίδα 51 αναφέρεται ότι: « οι κατακτήσεις των αποικιών θεωρήθηκαν από τους Ευρωπαίους επαρκείς αποδείξεις της πνευματικής τους ανωτερότητας, . . . πολιτιστική αλαζονεία». Λέτε να είχε τέτοια ιδεολογία ο δημιουργός του μύθου για το Μόγλη;

1. **Η.Π.Α : Επέκταση προς τα δυτικά και συγκρούσεις με τους ντόπιους:**

**\**Ο Τζερόνυμο***

**ή**

**\**Οι Βίσσωνες και οι Ινδιάνοι απέναντι στην πρόοδο*.**

Η βάση μας θα είναι η ενότητα 16, σελίδα 53 η τελευταία παράγραφος που αφορά στις Η.Π Α, που μιλά για την κατάκτηση της Δύσης.

* Στο παληό αμερικάνικο σινεμά οι Ινδιάνοι παρουσιάζονταν με όλα τα αρνητκά χαρακτηριστικά του «αγρίου». Εμείς όμως θα ασχοληθούμε με έναν Ινδιάνο ήρωα της φυλής των Απάτσι. (Μην περιοριστείτε στη Wikipedia, υπάρχει πολύ υλικό στο δίκτυο. Επιλέξτε και γράψτε δικό σας κείμενο)
* Αν θέλετε να μιλήσετε πιο γενικά, παρουσιάστε τις φυλές των Ινδιάνων που έχασαν τη γη τους και τον παραδοσιακό τρόπο της ζωής τους νικημένοι από τον ξένο κυρίαρχο πολιτισμό.
1. **Ιωάννης Καποδίστριας : Η ζωή και η δράση του πριν γίνει Κυβερνήτης στην Ελλάδα.**

Αναφορά στον Καποδίστρια έγινε όταν κάναμε το μάθημα για τη Φιλική Εταιρεία. Αξίζει να μάθουμε για την προσωπική ζωή και την πολιτική καριέρα του ανθρώπου που έγινε ο κυβερνήτης της Ελλάδας. Η ζωή , η προσωπικότητα και η διεθνής του καριέρα μας ενδιαφέρουν. Και τα κουτσομπολιά θα είναι δεκτά, αρκεί να έχουν ιστορικό στυλ και να στολίζουν ένα δικό σας κείμενο.(Για το έργο του ως Κυβερνήτης και για τη δολοφονία του θα κάνουμε μάθημα , όταν -με το καλό -ανοίξει το Σχολείο)

 **Όπως είπαμε: Μπορείτε να επιλέξετε ένα από αυτά ή ένα άλλο θέμα, ακόμα και από την ύλη του Α΄τετραμήνου, αρκεί να είναι δικό σας δημιούργημα και όχι αντιγραφή.**